সিবিআই আধিকারিক সেজে ডিজিটাল অ্যারেস্ট, কোটি টাকা খোয়ালেন লখনউয়ের বৃদ্ধ

ওয়েব ডেস্ক: দেশজুড়ে মাকড়সার জ্বালের মতো ছড়িয়ে পড়েছে ডিজিটাল অ্যারেস্টের (Digital Arrest) ঘটনা। এবার প্রতারণার ফাঁদে পা দিলেন এক প্রাক্তন মার্চেন্ট নেভি অফিসার। একবারে ফিল্মি কায়দায় ১ কোটি ২৯ লক্ষ হাতিয়ে নিল প্রতারকরা। ঘটনাটি ঘটেছে উত্তরপ্রদেশের লখনউয়ে (Uttarpradesh Lucknow)। অভিযোগ, সিবিআই আধিকারিকের পরিচয় দিয়ে ৬ দিন ধরে ১০০ বছর বয়সি ওই বৃদ্ধকে ডিজিটাল অ্যারেস্ট (Digital Arrest) করে প্রতারকরা।

পুলিশ সূত্রে খবর, ওই বৃদ্ধের নাম হরদেব সিং। তিনি মার্চেন্ট নেভি অফিসার পদে কর্মরত ছিলেন। বেশ কয়েকদিন আগে একটি অজানা নম্বর থেকে ফোন আসে তাঁর ফোনে। ফোনের ওপার থেকে প্রতারকরা নিজেদের সিবিআই আধিকারিক বলে পরিচয় দেয়। তারা জানায়, ওই বৃদ্ধের বিরুদ্ধে আর্থিক দুর্নীতির (Money Corruption) অভিযোগ রয়েছে। এরপর থেকেই শুরু হয় মানসিক চাপ এবং হুমকি। ভয়ে গুটিয়ে পড়েন হরদেব সিংহ। ধীরে ধীরে তাঁর ব্যাঙ্কের সমস্ত তথ্য আদায় করে নেয় প্রতারকরা। এমনকি তাঁর পরিবারের সদস্যদের সঙ্গে তাঁর যোগাযোগ বিচ্ছিন্ন করে দেয়।

আরও পড়ুন: বিহারে তিন লক্ষ ভোটার বাংলাদেশ-নেপালের নাগরিক!

বৃদ্ধকে ডিজিটাল অ্যারেস্ট (Digital Arrest) করে ব্যাঙ্কের সমস্ত তথ্য দিতে বাধ্য করে প্রতারকরা। তাঁকে একা থাকতে বাধ্য করা হয়। সবসময় তাঁকে ফোনে ব্যস্ত রাখা হয়। যাতে তিনি কাউকে বিষয়টি জানাতে না পারেন। এরপর দফায় দফায় মোট ১.২৯ কোটি টাকা বিভিন্ন অ্যাকাউন্টে পাঠাতে বাধ্য হন বৃদ্ধ। এমনকি তাঁর ছেলে বাড়ি ফিরলে সেও প্রতারকদের সঙ্গে কথা বলার পরে বিষয়টি বুঝতে না পেরে আরও কিছু টাকা পাঠান। পরে হুমকির ধরন দেখে সন্দেহ হওয়ায় পুলিশের দ্বারস্থ হন তাঁরা। অভিযোগ পেয়েই প্রতারণা চক্রের খোঁজে তদন্ত শুরু করেছে পুলিশ। ইতিমধ্যেই যে নম্বর থেকে ফোন এসেছিল, তাও শনাক্ত করার প্রক্রিয়া চলছে।

দেখুন অন্য খবর